Teknið ella klippið ein grønan og ein reyðan ring at brúka til ferðsluljós. Tit kunnu møguliga laminera ørkini. Tendrið góðan dansitónleik, t. d. onkran ferðslusang, um tit hava ein. Bið børnini dansa til tónleikin. Ein vaksin ella eitt barn vísir grøna ferðsluljósið (arkið), so øll síggja tað. Grøna ljósið merkir, at børnini kunnu dansa. Tá reyða ljósið verður hildið upp, skulu børnini standa still, til grøna ljósið aftur lýsir. Tosið við børnini um, hví tey skulu steðga, tá ljósið lýsir reytt, og hvat tey skulu gera, tá ljósið verður grønt. Minnið børnini á, at hóast ljósið er grønt, skulu tey minnast til at hyggja væl fyri sær til báðar síður.